കൊട്ടിയൂര് പെരുമാളുടെ ആന ചന്ദ്രശേഖരന് ചരിഞ്ഞു കൊട്ടിയൂര്: കൊട്ടിയൂര് ദേവസ്വത്തിന്റെ ഉടമസ്ഥതയിലുള്ള ആന ചന്ദ്രശേഖരന് ചരിഞ്ഞു. പ്രായാധിക്യം മൂലമുള്ള അസുഖത്തിന് ചികിത്സ നടത്തുന്നതിനിടെ വ്യാഴാഴ്ച രാവിലെ ആന കുഴഞ്ഞു വീണിരുന്നു. തുടര്ന്ന് ക്രെയിന് ഉപയോഗിച്ച് ആനയെ ഉയര്ത്താനുള്ള ശ്രമം ഫലം കണ്ടില്ല. വൈകുന്നേരം അഞ്ചു മണിയോടെയാണ് ആന ചരിഞ്ഞത്. വൈശാഖ മഹോത്സവത്തിന്റെ അഭിവാജ്യ ഘടകമായിരുന്ന ചന്ദ്രശേഖരനെ 1981 ലാണ് പാലക്കാട്ടുനിന്ന് കൊട്ടിയൂര് ദേവസ്വം വിലയ്ക്ക് വാങ്ങുന്നത്. കൊട്ടിയൂരില് പെരുമാളുടെ ഇഷ്ടസാധനങ്ങള്ക്കെല്ലാം ചന്ദ്രശേഖരന് എന്നാണ് പേര്. 1981ലാണ് ക്ഷേത്രം തന്ത്രി ഈ ഗജകേസരിക്ക് ചന്ദ്രശേഖരന് എന്ന് പേരിട്ടത്. ആനയെ വാങ്ങുന്ന സമയത്ത് 25 വയസ്സായിരുന്നു. വൈശാഖ മഹോത്സവത്തിന് എത്തുന്ന ഭക്തജനങ്ങള് അക്കരെ കൊട്ടിയൂര് ക്ഷേത്രം ദര്ശനം കഴിഞ്ഞാല് കിഴക്കേ നടയിലെത്തി ചന്ദ്രശേഖരനെ കണ്ടിട്ടേ മടങ്ങാറുള്ളു. വലുതുകണ്ണിന് കാഴ്ചശക്തിയില്ല എന്നതൊഴിച്ചാല് കാര്യമായ ആരോഗ്യ പ്രശ്നങ്ങളൊന്നുംതന്നെ ആനയ്ക്കുണ്ടായിരുന്നില്ല. പ്രായം അറുപത്തിമൂന്നായിരുന്നെങ്കിലും ചെറുപ്പക്കാരന്റെ ചുറുചുറുക്കായിരുന്നു ചന്ദ്രശേഖരന്. മദപ്പാടിന്റെ കാലത്തുണ്ടാകുന്ന ചില്ലറ കുസൃതികളല്ലാതെ യാതൊരാളെയും ഉപദ്രവിക്കാതെയും അപകടങ്ങള് വരുത്താതെയുമാണ് ചന്ദ്രശേഖരന് പെരുമാളോട് കൂറുകാണിച്ചത്. കൊട്ടിയൂരിലെ ക്ഷേത്രം ജീവനക്കാര്ക്കും ചന്ദ്രശേഖരന് കാരണവരായിരുന്നു.